Dok. No:	 104	
	Revisjon:	 5	

	

	
Norsk Katalogforum	
	
Organisasjonsform og vedtekter	

	

NFR-prosjekt:	Katalogforum Etablering
Oppdragsgiver: 	Norsk Forskningsråd og Arbeids- og Administrasjonsdepartementet.
Utført av: 	UNINETT og Maxware

	
Type/Ref:	Notat	
Dok. status:	Forslag	
Mottakere:	Katalogforum	
Distribusjon:	Åpen 	

Opprettet:	19.11.98	
Sist endret:	19.11.98 10:37	
	 	
Fil navn:	D:\Maxware\Katalogforum\Hovedprosjekt\Organisasjonsform 5e.doc	
Template:	D:\Program\Microsoft Office\Templates\max-no.dot	
Sensitivitet:	Not graded	

1.	Innledning
1.1	Katalogforums formål
Katalogforum er et samarbeidsorgan som skal sørge for å fremme samarbeid og koordinering mellom aktørene innenfor området elektronisk adgang til adresser, så som telefonnummer, telefax, mobilnummer, epostadresser, digitale sertifikater og lignende informasjon. På denne måten tar en sikte på å fjerne noen av hindringene for å etablere katalogtjenester på tvers av institusjoner.

1.2	Dette dokumentets innhold
I dette dokumentet er samlet de formelle dokumenter som skal til for å stifte organisasjonen Katalogforum, retningslinjer for medlemskap, og betingelser for medlemskap år 1 (1998-99).
Ekstrakter fra dette dokumentet vil bli gjort for å tilfredsstille de formelle krav som påhviler stiftelsen av organisasjonen.
STATUS: Dette er forslaget som fremlegges for de potensielle medlemmer på stiftelsesmøtet for organisasjonen
1.3	Bakgrunn for valg av organisasjonsform

Grunnen til at formen "medlemsorganisasjon" ble valgt var følgende:
•	En uformell sammenslutning kan ikke stå som eier av prosjekter, aktiviteter eller tjenester. Det er ønskelig at Katalogforum kan gjøre dette.
•	Et prosjekts eiendeler og avtaler må eies av en formell partner, siden prosjektet ikke er noen juridisk person. Et prosjekt er også kontrollert av prosjekteier; drift av et prosjekt med mange eiere kan være særdeles komplisert.
•	Et forvaltningsorgan krever vedtak fra offentlige myndigheter, og kan ha problemer med å være fleksibelt nok i et marked som stadig er i forandring. Det ser også ut til at det ikke er noe i det en ønsker at Katalogforum skal gjøre som krever slik offentlig inngripen.
•	En stiftelse har stifterne liten kontroll med etter at den er stiftet, utover det som vedtektene forordner. For Katalogforum kan det være viktig for aktørene å ha mulighet for kontroll.
•	Et aksjeselskap er en mulig organisasjonsform, men har et tyngre regelverk å forholde seg til enn en medlemsorganisasjon. Det å gå inn som aksjeeier er også vanligvis en tyngre operasjon for mange organisasjoner enn det er å melde seg inn i en forening, og foreningsformen tillater nye medlemmer å komme inn med like stor makt som de gamle.
•	Andre konstruksjoner har vi ikke nok informasjon om til å vurdere dem.

2.	Katalogforums vedtekter

Foreningen Norsk Katalogforum 
Statutter
2.1	Foreningens navn
Foreningen er en ideel frivillig forening med navnet ”Norsk Katalogforum”.
2.2	Foreningens målsetning
Foreningen er et organ for samarbeid mellom informasjonsleverandører, tjenesteleverandører og informasjonsbrukere innen offentlig, privat og kommersiell aktivitet innenfor området elektronisk adgang til  adresser og beslektet informasjon, så som telefonnummer, telefax, mobilnummer, Internet-adresser og lignende tjenester og produkter.
Foreningen skal tilstrebe god kvalitet og høy etikk i forbindelse med utgivingen av kommersielle kataloger.
For å opprettholde et fritt konkurransemarked for kataloginformasjon basert på åpne løsninger, skal foreningen arbeide for standardisering av strukturer, protokoller, avtaler mm, gjennom å
•	Utforme anbefalinger for drift av katalogtjenester
•	Utarbeide forslag til standarder eller publisere regler om hvordan gjeldende standarder bør tolkes
•	Fremme felles forståelse hos medlemmene for regler som gjelder om drift av katalogtjenester i Norge, og fastsette etiske regler der dette trenges
•	Ivareta medlemmens interesser i f.eks. utforming av offentlig regelverk
I nødvendig omfang skal foreningen ta initiativ til å få etablert operativ virksomhet som betjener brukerbehov for katalogfunksjoner.
Herunder kan det være aktuelt å stå som eier for samarbeid av teknisk art som medlemmene finner nødvendig.
Foreningen har ikke økonomisk formål.
Foreningens virksomhet forutsettes finansiert ved medlemsavgifter, eventuelt supplert med tilskudd, prosjektinntekter og overskudd på aktiviteter.
2.3	Medlemmer
Medlemmer av foreningen er virksomheter som ønsker å støtte opp under foreningens formål.
Enkeltpersoner kan delta som assosierte medlemmer.
Foreningen har tre klasser av medlemmer: Rådsmedlemmer, vanlige medlemmer og assosierte medlemmer.
Som rådsmedlem i foreningen kan opptas virksomheter som er villig til å arbeide for foreningens formål. For å kunne opptas som medlem, må man kunne antas å kunne bidra til at foreningens målsetning opprettholdes. Godkjenning av nye rådsmedlemmer foretas av foreningens styre.
Som vanlige medlemmer kan opptas virksomheter som publiserer, bruker eller formidler katalogdata på elektronisk form.
Enhver organisasjon eller enkeltperson som har interesse i utviklingen innenfor området elektroniske kataloger kan delta som assosiert medlem.
2.4	Generalforsamling
Generalforsamlingen er foreningens øverste organ. Generalforsamlingen utpeker styret, og kan instruere styret.
Generalforsamlingen møtes ved årsmøtet eller ved ekstraordinære møter.
2.4.1	Tidspunkt og innkalling
Ordinært årsmøte holdes årlig på den dag som styret bestemmer. Styret eller Rådet kan også innkalle generalforsamlingen til ekstraordinære møter; møte skal også innkalles dersom 1/3 av medlemmene krever det
Ordinært årsmøte skal avholdes hvert år før utgangen av mai måned.
Innkalling til ordinært årsmøte og ekstra møter skal skje senest med tre ukers varsel.
2.4.2	Saksliste på ordinært årsmøte
1)	Åpning av møtet
2)	Godkjenning av dagsorden
3)	Valg av ordstyrer
4)	Styrets årsberetning
5)	Revisorens årsberetning, inklusive regnskap
6)	Beslutning om årsavgift og innmeldingsavgift i foreningen
7)	Valg av styre
8)	Valg av revisor og valgkomité
9)	Fremleggelse av virksomhetsplan
10)	Behandling av andre saker som styret eller medlem har innmeldt senest to uker før årsmøtet
2.4.3	Avstemning
Ved ordinært årsmøte og ekstra møter har hvert vanlig medlem og rådsmedlem en stemme. Om beslutninger ikke kan fattes ved akklamasjon, skal omvalg foregå. Omvalg skjer åpent, med unntak av personvalg, der hemmelig valg skal skje, dersom noen forlanger dette. 
Assosierte medlemmer har ikke stemmerett.
Ved omvalg skal beslutningen gjelde som får flertall av stemmene, unntatt dersom dette går mot statuttene.
2.5	Styret
2.5.1	Styrets sammensetning
Styrets sammensetning bestemmes av foreningens årsmøte, men skal bestå av minst 5 personer og inntil 4 vararepresentanter.
Årsmøtet velger også leder.
Styret velges for ett år av gangen. Medlemmene er personlig valgt.
Når styret møtes skal det skrives referat. Det skal være mulig å få protokollført dersom man er uenig med beslutninger som tas.
2.5.2	Styrets oppgaver
Styret forvalter foreningen, ivaretar foreningens interesser, og sørger for at løpende oppgaver blir ivaretatt.
Styret tar på foreningens vegne de beslutninger som må tas i tråd med virksomhetsplanen og foreningens formål.
Styret skal:
•	føre regnskap for virksomheten
•	fremlegge regnskap på årsmøtet
•	fremlegge årsmelding på årsmøtet
•	fremlegge virksomhetsplan på årsmøtet for kommende år
•	beslutte opptak av nye medlemmer i foreningen
2.5.3	Beslutninger
Styret er beslutningsdyktig når minst to medlemmer og leder eller nestleder er tilstede.
Beslutninger fattes med simpelt flertall.
Ved likt antall stemmer har lederen dobbeltstemme.
2.5.4	Styrets møter
Styret møter når leder kaller inn, eller når minst to medlemmer ønsker dette.
Innkalling til møte skal skje en uke før møtet, til alle medlemmer.
2.6	Rådet
Rådet er et rådgivende organ for styret.
Hvert rådsmedlem plikter å stille med 1 representant og vararepresentant i Rådet.
Rådet konstituerer seg selv.
Styret skal forelegge saker som vil ha vesentlig innvirkning på foreningens virksomhet og økonomi eller avviker vesentlig fra godkjent virksomhetsplan for Rådet, og kan også be Rådet uttale seg i andre saker.
Rådet mottar alle styredokumenter.
Rådet kan også innkalle generalforsamlingen til ekstraordinære møter
2.7	Valgkomité
Rådet velger en valgkomité på 3 personer.
Denne skal sørge for at det foreligger et forslag til styre i god tid før dette skal velges.
2.8	Medlemsavgift
Årsavgiften for hver kategori medlemmer bestemmes av årsmøtet.
2.9	Prosjekter
Prosjekter som kjøres i foreningens regi skal besluttes av styret. 
2.10	Revisjon
Styret forvaltning og foreningens regnskap skal revideres årlig. Regnskapsåret avsluttes 31.desember hvert år.
Styrets årsmelding skal oversendes revisor senest en måned før årsmøtet.
2.11	Utestenging
Medlem som gjennom sitt medlemskap kan anses å skade bransjens interesser ved vesentlig eller gjentatte ganger ikke har fulgt foreningens statutter, kan utestenges fra foreningen.
Beslutning om utestenging tas av styret. 
2.12	Utmelding
Et medlem kan melde seg ut av foreningen med skriftlig beskjed til styret.
Allerede betalte avgifter refunderes ikke.
Medlem som ikke har betalt sin avgift til foreningen anses som å ha begjært utmelding, dersom avgift ikke er betalt en måned etter skriftlig anmodning om betaling.
2.13	Endring av statutter
Endring av statuttene kan kun skje ved 2/3 flertall av avgitte stemmer på ordinært årsmøte..
2.14	Oppløsning av foreningen
Beslutning om oppløsning av foreningen skal tas på to påfølgende møter i Generalforsamlingen, hvorav det ene skal være ordinært årsmøte.
Foreningens beholdning fordeles i henhold til Generalforsamlingens beslutning.
2.15	Godkjenning av statutter
Disse statuttene blir gjort gjeldene etter godkjenning på konstituerende møte i foreningen.

3.	Stiftelsesmøte
Stiftelsesmøtet skal vedta foreningens vedtekter, og godkjenne et interimstyre som skal lede foreningen fram til første ordinære generalforsamling.
3.1	Saksliste

1)	Åpning av møtet
2)	Godkjenning av dagsorden
3)	Presentasjon av foreningens målsetning
4)	Godkjennelse av utkast til vedtekter for foreningen
5)	Årsavgift og innmeldingsavgift i foreningen
6)	Valg av interimstyre
7)	Fremleggelse av foreløpig arbeidsplan for 1999
8)	Eventuelt
3.2	Forslag til vedtak om årsavgift og innmeldingsavgift
Følgende årsavgifter fastsettes:
•	Rådsmedlem: 50.000 kr/år
•	Vanlig medlem: 5000 kr/år
•	Assosiert medlem: 200 kr/år

Det fastsettes ingen innmeldingsavgift.
3.3	Forslag til interimstyrets sammensetning

Følgende personer har sagt seg villige til å stille til interimstyret:

•	Svein Sefland
•	Halvor Bothner-By
•	Petter Kongshaug
I tillegg stiller Arne Litleré som observatør i interimstyret for Post- og Teletilsynet.
Flere kandidater har ikke kunnet gi endelig bekreftelse i skrivende stund.
Den endelige sammensetningen av styret vil bli bestemt på stiftelsesmøtet.

A	Innspill fra andre organer
A.1	Fra Post og Teletilsynet til Katalogforum
Post og Teletilsynet er i ferd med å utforme et brev som beskriver PTs holdning overfor Katalogforum og forholdet til administrasjon av X.500/LDAP navnerommet. Generelt er holdningen positiv.

A.2	Fra Brønnøysundregistrene
(utdrag fra brev av 18/11-98)
Brønnøysundregistrene ser positivt på etablering av Norsk Katalogforum. Vi bekrefter at vi på forespørsel vil gjøre opplysninger fra Enhetsregisteret tilgjengelig for formålet i en begrenset forsøksperiode. Vi ser det som kurant å stille til disposisjon opplysninger om organisasjonsnummer, navn og adresse.

Hvis det er behov for andre opplysninger kan dette avtales nærmere.

Brønnøysundregistrene leverer registeropplysninger til distributører og andre aktører etter egne kontrakter. I en senere ordinær driftsfase kan det bli nødvendig å regulere forholdet til Norsk Katalogforum slik at det samsvarer med vår generelle avgivelsesstrategi.

A.3	Fra NORID – Norsk Domenenavninformasjon
NORID ser positivt på etablering av Norsk Katalogforum.
Grunnet en del problemer mht de databaser og verktøy som i dag brukes er det ikke uten videre trivielt å gi data til Katalogforum for publisering, men dette forventes å gå i orden så snart nye verktøy er på plass.

Den informasjon som NORID kan bidra med er først og fremst koblingen mellom Internett domenenavn og registreringsnummer i Brønnøysund.